**PRAVILA O PROVEDBI POSTUPAKA NABAVA ZA NEOBVEZNIKE ZAKONA O JAVNOJ NABAVI**

**1. OPĆE ODREDBE**

**1.1.** Ova Pravila o provedbi postupaka nabava za neobveznike Zakona o javnoj nabavi (u nastavku teksta: Pravila) primjenjuju se na **pravne osobe i obrtnike koji nisu obveznici Zakona o javnoj nabavi** (u nastavku teksta: NOJN[[1]](#footnote-1)). NOJN je obvezan, prilikom provedbe bilo kojeg postupka opisanog u ovim Pravilima, poštivati sljedeća načela:

**1.2.** NOJN je obvezan postupati po ***načelu izbjegavanja sukoba interesa***. Navedeno znači da bi se iz postupka, što uključuje i sklapanje ugovora/ izdavanje narudžbenice trebale izuzeti osobe koje su u sukobu interesa u odnosu na povezana društva[[2]](#footnote-2) i povezane osobe[[3]](#footnote-3), osim u slučaju ako je povezano društvo odnosno povezana osoba (obuhvaćeno terminom: povezani subjekti) jedino koje može isporučiti robu, radove ili usluge zbog tehničkih razloga ili razloga postojanja isključivih prava na predmetu koji se nabavlja, a što je NOJN dužan i dokazati.

Sukob interesa između NOJN-a i povezanih subjekta obuhvaća situacije kada predstavnici NOJN-a[[4]](#footnote-4), koji su uključeni u provedbu postupka nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, i to:

1. ako predstavnik NOJN-a istodobno obavlja upravljačke poslove u povezanom subjektu, ili

2. ako je predstavnik NOJN-a vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga povezanog subjekta s više od 0,5 %.

3. ako je riječ o srodnicima po krvi u uspravnoj liniji ili u pobočnoj liniji do četvrtog stupnja, srodnicima po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike predstavnika NOJN-a kada se radi o čelniku te članu upravnog, upravljačkog ili nadzornog tijela NOJN-a.

Iznimno, sukob interesa ne postoji ako je povezana osoba predstavnika NOJN-a poslovne udjele, dionice odnosno druga prava na temelju kojih sudjeluje u upravljanju odnosno u kapitalu povezanog subjekta s više od 0,5 % stekla u razdoblju od najmanje dvije godine prije imenovanja odnosno stupanja na dužnost predstavnika NOJN-a s kojim je povezana te ako je opravdana primjena posebnog postupka nabave iz točke 4.3. točki a) i b) ovog Pravila.

**1.3.** NOJN je obvezan poštivati ***načelo razmjernosti*** te time osigurava da je svaka mjera koja se odabere nužna i prikladna s obzirom na svrhu nabave. Kriteriji za odabir ponude koji se propisuju pozivom na dostavu ponuda te primjenjuju tijekom pregleda i ocjene ponuda moraju biti razmjerni veličini, prirodi i složenosti nabave i ugovora koji proizlazi iz iste.

**1.4.** NOJN mora postupati poštujući ***načelo jednakog postupanja i zabrane diskriminacije*** kojim se osigurava nepristran, objektivan i cjelovit tretman svih sudionika u svim fazama postupka nabave. NOJN ne smije odrediti uvjete sudjelovanja na način koji bi predstavljao neopravdanu prepreku za sudjelovanje određenih (primjerice stranih) gospodarskih subjekata (diskriminatorni uvjeti sposobnosti glede stranih gospodarskih subjekata poput registracije u posebne upisnike ili posjedovanja posebnih dozvola/ovlaštenja kako bi obavljali djelatnost u RH sukladno posebnim propisima).

**1.5.** Pri odabiru postupka nabave, NOJN-ovi moraju voditi računa o tome da umjetno ne dijele predmet nabave[[5]](#footnote-5) kako bi izbjegli složeniji postupak nabave u skladu s odredbama ovih Pravila.

**1.6.** NOJN je obvezan poduzeti sve mjere u skladu *s* ***načelom racionalnog i ekonomičnog trošenja sredstava*** u kontekstu usporedbe cijena i trenutne tržišne vrijednosti predmeta nabave.

**1.7. Ako postoji sumnja da je ugovorena cijena s dobavljačem/ugovarateljem neopravdano visoka, nadležno tijelo koje prati provedbu ugovora ima pravo zatražiti dodatne popratne dokumente i (ili) provesti analizu tržišnih cijena te, ako je to opravdano, u postupku kontrole prihvatljivosti troškova/izdataka ima pravo takve troškove/izdatke proglasiti neprihvatljivima.**

**2. SADRŽAJ I NAČIN IZRADE POZIVA NA DOSTAVU PONUDA**

**2.1**. **Poziv na dostavu ponuda** treba minimalno sadržavati:

a) naziv naručitelja te kontakt podatke (adresa, broj telefona, kontakt osoba);

b) opis predmeta nabave/tehničke specifikacije;

c) troškovnik (*ako je primjenjivo*);

d) kriterij za odabir ponude;

e) rok i mjesto izvršenja predmeta nabave;

f) rok i adresa za dostavu ponude.

NOJN u **pozivu na dostavu ponuda** može navesti i ostale uvjete koje smatra bitnim (uvjeti ugovora, mjesto mogućnosti uvida u dodatnu dokumentaciju bitnu za sastavljanje ponude, jamstva, rok, način i uvjeti plaćanja i slično).

**2.2.** NOJN može za pojedinu nabavu u pozivu na dostavu ponuda odrediti uvjete sposobnosti ponuditelja. Ukoliko određuje **uvjete sposobnosti[[6]](#footnote-6)**, NOJN treba voditi računa o jednakoj mogućnosti nadmetanja za domaće i strane gospodarske subjekte. Gospodarski subjekt mora imati mogućnost dostave u ponudi odgovarajućeg dokumenta odnosno potvrde o članstvu u odgovarajućoj komori iz zemlje poslovnog nastana te dostave izjave kojom se obvezuje (u slučaju da će njegova pouda biti odabrana) dostave potvrde o članstvu u odgovarajućoj strukovnoj hrvatskoj komori prije potpisa ugovora kako bi mogao obavljati djelatnost u RH sukladno posebnim propisima. Isto se odnosi na sva ovlaštenja, suglasnosti i sl. koja su uvjet za obavljanje djelatnosti sukladno posebnim propisima RH.

**2.3.** **Predmet nabave** potrebno je opisati tehničkim karakteristikama i/ili pomoću funkcionalnih zahtjeva. Ako se navode robne marke, tada svako upućivanje na robnu marku mora biti popraćeno izrazom **»ili jednakovrijedno«,** a primjenu iznimke obrazlaže NOJN. Tehničke specifikacije ne smiju sadržavati tehničke i funkcionalne zahtjeve koji su definirani na način da ih samo određena robna marka može ispuniti. NOJN je obvezan predmet nabave opisati na jasan i nediskriminirajući način te omogućavajući natjecanje među ponuditeljima i usporedivost ponuda u odnosu na zahtjeve koje je postavio.

**2.4.** **Kriteriji za odabir ponude** može biti:

a) najniža cijena;

b) ekonomski najpovoljnija ponuda (najbolja vrijednost za novac, na temelju omjera kvalitete i cijene, tehničkih prednosti, funkcionalnih značajki, ekoloških karakteristika, operativnih troškova, datuma isporuke i slično). U pozivu na dostavu ponude je potrebno odrediti relativni značaj koji se dodjeljuje svakom pojedinom kriteriju koji je odabran u svrhu određivanja najpovoljnije ponude.

**2.5.** Pri određivanju (primjerenih) **rokova za dostavu ponuda**, NOJN treba uzeti u obzir složenost predmeta nabave te vrijeme potrebno gospodarskim subjektima za pripremu ponude. Rok za dostavu ponude ne može biti kraći od 8 (**osam)** dana.

**2.6.** Rok počinje teći od prvog sljedećeg dana od dana slanja ili objave poziva na dostavu ponude te završava istekom zadnjeg dana tog roka. Državni blagdani, subote i nedjelje ne utječu na početak i tijek roka. Pojam „radni dan“ označava sve dane osim državnog blagdana, subote i nedjelje. Ako posljednji dan roka pada na državni blagdan, subotu ili nedjelju, rok istječe protekom prvog sljedećeg radnog dana.

**2.7.** Ako se tijekom objave ukaže potreba za izmjenom poziva na dostavu ponuda (ako gospodarski subjekt zahtijeva dodatne informacije, objašnjenja ili izmjene u vezi s uvjetima iz poziva na dostavu ponuda tijekom roka za dostavu ponuda), ista mora biti transparentno i istovremeno objavljena (i dostavljena, u slučaju kada je poziv na dostavu ponude poslan na više gospodarskih subjekata) kako bi svi gospodarski subjekti bili upoznati s izmjenom.

**2.8.**  Rok za dostavu ponude je potrebno primjereno produljiti ako je rok za dostavu ponude **kraći od 8 (osam) dana** od dana objave izmjene.

**3. NAČIN PREGLEDA I OCJENE PONUDA**

**3.1.** Nakon isteka roka za dostavu ponuda propisanog pozivom na dostavu ponuda, provjerava se sadržaj podnesenih ponuda, uspoređuje ih se s tehničkim specifikacijama i/ili opisom posla predmeta nabave te utvrđuje jesu li ispunjeni svi propisani uvjeti nadmetanja.

**3.2.** Ponuda koja ispunjava sve uvjete iz poziva na dostavu ponuda i:

* ima najnižu cijenu (kada je kriterij za odabir ponude najniža cijena), ili je
* ekonomski najpovoljnija (kada je kriterij za odabir ponude najbolja vrijednost za novac), smatra se najpovoljnijom ponudom.

**3.3.** NOJN ne smije mijenjati uvjete propisane pozivom na dostavu ponude tijekom postupka pregleda i ocjene ponuda.

**3.4.** Ako su informacije ili dokumentacija koje je trebao dostaviti gospodarski subjekt nepotpuni ili pogrešni ili se takvima čine ili ako nedostaju određeni dokumenti, NOJN može, poštujući načela jednakog tretmana i transparentnosti, zahtijevati od dotičnih gospodarskih subjekata da dopune, razjasne, upotpune ili dostave nužne informacije ili dokumentaciju u primjerenom roku ne kraćem od **pet** dana. Navedeno postupanje ne smije dovesti do pregovaranja u vezi s kriterijem za odabir ponude ili ponuđenim predmetom nabave.

**3.5**. NOJN je obvezan ocijeniti ponude primjenom objektivnih kriterija te je dužan čuvati svu dokumentaciju povezanu s provedenim postupkom kojom opravdava odabir te postupanje u skladu s ovim Pravilom.

**4. POSTUPCI NABAVA**

**4.1. POSTUPAK NABAVE S JEDNIM PONUDITELJEM**

4.1.1. Za nabavu robe i uslugaukupne **procijenjene vrijednosti do (uključujući i) 200.000,00 kuna** bez PDV-a,NOJN-ovi odabiru gospodarskog subjekta sposobnog za izvršenje predmeta nabave.

Za nabavu radova ukupne **procijenjene vrijednosti do (uključujući i) 500.000,00 kuna** bez PDV-a,NOJN-ovi odabiru gospodarskog subjekta sposobnog za izvršenje predmeta nabave.

4.1.2. NOJN slobodno bira između sklapanja ugovora o nabavi ili izdavanja narudžbenice koja treba sadržavati sve bitne odredbe u skladu sa Zakonom o obveznim odnosima.

4.1.3. Na postupak iz ove točke se ne primjenjuju točke 2. i 3. ovog Priloga.

**4.2. POSTUPAK NABAVE S OBVEZNOM OBJAVOM**

**4.2.1.**

Za nabavu robe i uslugaukupne **procijenjene vrijednosti veće od 200.000,00 kuna** bez PDV-a,NOJNprovodi postupak **objave poziva na dostavu ponuda na** internetskoj stranici [www.strukturnifondovi.hr](http://www.strukturnifondovi.hr)

Za nabavu radova ukupne **procijenjene vrijednosti veće od 500.000,00 kuna** bez PDV-a,NOJNprovodi postupak **objave poziva na dostavu ponuda na** internetskoj stranici [www.strukturnifondovi.hr](http://www.strukturnifondovi.hr)

**4.2.2.** NOJN može dodatno poslati i poziv na dostavu ponude na tri ili više gospodarskih subjekta po svom izboru te je dužan provesti postupak uzevši u obzir sve zaprimljene ponude.

**4.2.3.** Sadržaj poziva na dostavu ponuda, rok za dostavu ponuda te ostali uvjeti poziva određuju se u skladu s točkama 1. i 2. ovog Pravila.

**4.2.4.** Pregled i ocjena ponuda provodi se u skladu s točkom 3. ovog Pravila.

**4.2.5.** Za odabir ponude dovoljna je jedna pristigla ponuda koja udovoljava traženim uvjetima iz poziva na dostavu ponuda.

**4.3. POSEBNI POSTUPCI NABAVA**

**4.3.1.** NOJN može provesti postupak nabave slanjem ili objavom poziva na dostavu ponuda na jednog ili više ponuditelja (ovisno što je primjenjivo) bez obzira na procijenjenu vrijednost nabave ako su zadovoljeni sljedeći uvjeti:

a) u iznimnim, obrazloženim slučajevima, kada je potreba za žurnim postupanjem nastala zbog okolnosti koje NOJN nije mogao predvidjeti, izbjeći niti otkloniti, a nisu posljedica njegova djelovanja i/ili propuštanja te se odnose na potrebu očuvanja ljudskog života i zdravlja, imovine ili sprečavanje daljnje štete na imovini povezanoj s ugovorom; ili

b) ako ne postoji mogućnost prikupljanja više ponuda na tržištu jer je predmet nabave isključivo **vezan uz određeni gospodarski subjekt**[[7]](#footnote-7) koji ga **jedini može isporučiti** (zbog tehničkih razloga, primjerice međuoperabilnosti i/ili nadogradnje postojećeg sustava ili razloga koji se odnose na zaštitu posebnih ili isključivih prava), pri čemu NOJN mora detaljno obrazložiti razloge i okolnosti te odluku potkrijepiti odgovarajućim dokazom; ili

c) ako je potrebno ugovoriti dodatne radove, robu ili usluge u odnosu na one iz Ugovora o dodjeli bespovratnih sredstava, koji su nužni za završetak projekta. U navedenom slučaju ukupna vrijednost dodatno ugovorenih radova, roba ili usluga ne prelazi 50% ukupne vrijednosti osnovnog ugovora o nabavi. Pri sklapanju dodatka ugovoru jedinične cijene iz osnovnog ugovora ne smiju se povećavati.

**4.3.2.** Okolnosti iz točke 4.3.1. a) do c) NOJN mora obrazložiti nadležnom tijelu koje prati provedbu ugovora od dodjeli bespovratnih sredstava, koje ocjenjuje opravdanost njihove primjene u kontekstu prihvatljivosti izdataka.

**4.3**.**3.** Iznimno od točke 4.3.1. ovog Pravila, ako je vrijednost nabave osnovnog ugovora uvećano za procijenjenu vrijednost dodatnih roba ili usluga veća od 200.000,00 kuna bez PDV-a, odnosno za radove veća od 500.000,00 kuna bez PDV-a, NOJN mora za dodatne isporuke robe ili dodatne radove i usluge provesti postupak nabave u skladu s postupkom opisanim u **točki 4.2.** ovih Pravila.

**5. IZUZEĆA OD PRIMJENE PRAVILA**

**5.1.** Sve prethodno navedeno ne primjenjuje se na sljedeće ugovore koje sklapa NOJN:

* stjecanje, razvoj, produkciju ili koprodukciju programskog materijala namijenjenog za audiovizualne medijske usluge ili radijske medijske usluge koje sklapaju pružatelji audiovizualnih ili radijskih medijskih usluga
* termine pružanja radiotelevizijskog ili programskog emitiranja koji se sklapaju s pružateljima audiovizualnih ili radijskih medijskih usluga
* usluge arbitraže i mirenja
* usluge pravnog savjetovanja koje odvjetnik pruža tijekom pripreme bilo kojeg od postupaka i usluge pravnog zastupanja stranaka od strane odvjetnika
* oglašavanje na društvenim mrežama bez posredovanja marketinških agencija
* usluge ovjeravanja i potvrđivanja dokumenata koje pružaju javni bilježnici
* ugovore o radu
* usluge istraživanja i razvoja koje su obuhvaćene CPV oznakama 73000000-2 do 73120000-9, 73300000-5, 73420000-2 i 73430000-5 ako korist od njih nema isključivo naručitelj za svoju uporabu u obavljanju svojih poslova te u cijelosti ne plaća pružanje tih usluga
* ugovore kojima se pribavlja usluga objave u Narodnim novinama
* izdatak za jamstva koje izdaje banka ili druga financijska institucija (ako je riječ o prihvatljivom izdatku)

**5.2.** NOJN ne mora provesti postupak nabave u situaciji kada je riječ o troškovima (robe, radova, usluga) koji se na temelju propisa ili drugih obvezujućih akata plaćaju unaprijed određenim tijelima (kao što su trošak komunalnog doprinosa, uporabne dozvole, energetski priključak, vodni priključak, službene pristojbe za zaštitu intelektualnoga vlasništva). Pored navedenoga, ako je NOJN-ov projektni prijedlog u fazi ocjenjivanja kvalitete u postupku dodjele bespovratnih sredstava bodovan na temelju podatka o sudjelovanju na točno utvrđenim sajmovima, konferencijama ili sličnim događajima, ne provodi se nabava (nadmetanje) u odnosu na trošak sudjelovanja na takvim aktivnostima.

**6. ZAVRŠNE ODREDBE**

**6.1.** Ako korisnik iz bespovratnih sredstava ne kupuje opremu, već potražuje amortizaciju za opremu koju je nabavio ili će nabaviti u razdoblju provedbe, odnosno, koju ima i koju nije nabavio u sklopu projekta, a koristi je za provedbu projekta, troškove amortizacije potražuje po uvjetima iz Pravilnika o prihvatljivosti izdataka (Narodne novine br. 143/14). Ako namjerava nabaviti opremu u sklopu projekta, treba provesti postupak nabave sukladno pravilima za NOJN.

**6.2.** Kada su ispunjeni uvjeti iz **članka 39. važećeg Zakona o javnoj nabavi**, NOJN-ovi su pri sklapanju ugovora o javnim radovima i ugovora o javnim uslugama obvezni primijeniti Zakon o javnoj nabavi.

**6.3.** NOJN komunikaciju u skladu s ovim pravilima u odnosu na nadležna tijela obavlja u skladu s Općim uvjetima Ugovora, a u odnosu na treće strane putem pošte ili elektroničke pošte, telefaksom ili osobnom dostavom uz potvrdu primitka. Komunikacija, razmjena i pohrana informacija obavlja se na način da se očuva zaštita i tajnost podataka u skladu s relevantnim nacionalnim propisima.

**6.4**. U slučaju nepoštivanja ovih pravila, postupak nabave je podložan financijskim korekcijama definiranim u **Pravilima o financijskim korekcijama** koje čine sastavni dio uvjeta Ugovora o dodjeli bespovratnih sredstava. **Prijavitelji na poziv na dodjelu bespovratnih sredstva, korisnici bespovratnih sredstava i njihovi partneri u provedbi projekta su obvezni u primjeni ovog Pravila rukovoditi se i Pravilima o financijskim korekcijama tako da ne postupaju/propuštaju postupati na način koji predstavlja nepravilnost iz Pravila o financijskim korekcijama.**

**6.5.** Ovo Pravilo primjenjuje se na prijavitelje na poziv na dodjelu bespovratnih sredstva, korisnike bespovratnih sredstava i njihove partnere u provedbi projekta (korisnik je obvezan putem sporazuma o partnerstvu osigurati da partneri poštuju ovo Pravilo).

**6.6.** Ako prijavitelji na poziv na dodjelu bespovratnih sredstva, korisnici bespovratnih sredstava i njihovi partneri u provedbi projekta postupke nabave žele provoditi prateći primjenjivu proceduru Zakona o javnoj nabavi to mogu učiniti, u kojem slučaju se primjenjiva procedura poštuje u cijelosti, bez odstupanja (u mjeri u kojoj je to objektivno moguće), a tada se primjenjuju i pravila o financijskim korekcijama koja se primjenjuju na obveznike navedenog Zakona. Dok se ne omogući objava nabava i za neobveznike Zakona o javnoj nabavi u Elektroničkom oglasniku javne nabave, poziv na dostavu ponuda objavljuje se na web portalu [www.strukturnifondovi.hr](http://www.strukturnifondovi.hr).

**6.7.** NOJN nije obvezan provoditi neprihvatljive aktivnosti unutar projekta i primjenjivati ovo Pravilo kada je riječ o neprihvatljivim troškovima projekta, pod sljedećim uvjetima:

* treba se obratiti pozornost da se predmetna situacija ne izjednačava sa slučajem kada je aktivnost prihvatljiva, ali pripadajući troškovi nisu. U tom slučaju NOJN je obavezan provesti te aktivnosti ako su bile predmetom ocjene (bodovanja u postupku dodjele bespovratnih sredstava) ili su neizostavan dio projekta, ali nije obvezan primijeniti ovo Pravilo.
* u situaciji kada se radi o jednom predmetu nabave, ne trebaju se odvajati stavke prihvatljivih i neprihvatljivih troškova na način da se samo prikazuju prihvatljivi troškovi, jer je riječ o međusobno ovisnim troškovima zbog kojih se predmet nabave razmatra kao cjelina, a što podrazumijeva i primjenu pravila za NOJN u odnosu na (cijeli) predmet nabave. Je li riječ o jednom predmetu nabave ocjenjuje NOJN kao naručitelj, što ne isključuje obvezu NOJN-a postupiti po takvoj uputi Posredničkog tijela razine 2, ili pak u skladu s uvjetima poziva na dodjelu bespovratnih sredstava, ako navedeno utvrđuju.

**6.8.** Ako se radi o kombinaciji robe i/ili usluga s radovima, glavni predmet nabave su radovi, ako je njihova vrijednost u procijenjenoj vrijednosti nabave (bez PDV-a) veća od 50% vrijednost nabave.Ako se na radove odnosi manje od 50% vrijednosti nabave, glavni predmet nabave su usluge ili roba, ovisno o tome koji predmet nabave ima veću vrijednost. U slučaju kad se radi o kombinaciji usluga i robe, glavni predmet nabave je onaj koji ima veću vrijednost u procijenjenoj vrijednosti nabave (bez PDV-a).

**Prilog**

**IZJAVA O NEPOSTOJANJU SUKOBA INTERESA ZA NEOBVEZNIKE ZAKONA O JAVNOJ NABAVI (NOJN)**

za predstavnika/e i službenu osobu/članove povjerenstva za odabir ponuda u pojedinom postupku nabave

**IZJAVA\***

kojom ja, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *[ime i prezime]****a)***

kao predstavnik (odgovorna osoba)/službena osoba/član povjerenstva NOJN-a\* *[zaokružiti primjenjivo]* koji provodi i/ili sudjeluje u provođenju postupka nabave \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *[naziv i adresa NOJN-a]* postupajući u svojstvu NOJN-a, u skladu s Pravilima o provedbi postupaka nabava za neobveznike Zakona o javnoj nabavi (Pravila za NOJN)

**izjavljujem da jesam / nisam u sukobu interesa** u smislu postojanja slijedeće situacije:

1. istodobno obavljam upravljačke poslove u povezanom subjektu, ili

2. vlasnik sam poslovnog udjela, dionica odnosno drugih prava na temelju kojih sudjelujem u upravljanju odnosno u kapitalu toga povezanog subjekta s više od 0,5 %, ili

3. s povezanim subjektom sam kao čelnik tijela, član upravnog, upravljačkog ili nadzornog tijela, u odnosu srodstva po krvi u pravoj liniji ili u pobočnoj liniji do četvrtog stupnja, po tazbini do drugog stupnja, bračni ili izvanbračni drug, bez obzira na to je li brak prestao, te u odnosu posvojitelja i posvojenika.

Potpisivanjem ove izjave **shvaćam te prihvaćam** da se u slučaju utvrđivanja sukoba interesa u skladu s Pravilima za NOJN, određuje 100-%tna korekcija troška na koji se odnosi nepravilnost koja je posljedica utvrđenog sukoba interesa.

**Obvezujem se poduzeti odgovarajuće mjere** kako bi se spriječio sukob interesa.

U slučaju postojanja bilo koje prethodno opisane okolnosti, smatra se da sukob interesa postoji, teret dokazivanja suprotnog je na predstavniku NOJN-a.

\*Ova Izjava se potpisuje prije provedbe (svakog[[8]](#footnote-8)) postupka nabave, i to bilo koje vrste postupka nabave, u skladu s Pravilima za NOJN. Svaki predstavnik/službena osoba/član povjerenstva koji provodi i/ili sudjeluje u provođenju postupka nabave potpisuje zasebnu Izjavu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*[mjesto, datum i potpis]*

*Na temelju ove Izjave, predstavnik NOJN-a je obvezan u pozivu na dostavu ponude za pojedini postupak nabave navesti popis povezanih subjekata s kojima je u sukobu interesa ili navesti da ih nema.*

*Također, predstavnik NOJN-a je obvezan popis stalno ažurirati u skladu s promjenama.*

1. Obveznici Zakona o javnoj nabavi definirani su istim Zakonom. [↑](#footnote-ref-1)
2. Kako to definiraju pravila općeg poreznog prava, a koji predstavljaju ponuditelja i članove zajednice gospodarskih subjekata. [↑](#footnote-ref-2)
3. Obuhvaća povezane osobe kako to definiraju pravila općeg poreznog prava, te srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike predstavnika NOJN-a kada se radi o čelniku te članu upravnog, upravljačkog ili nadzornog tijela NOJN-a. [↑](#footnote-ref-3)
4. Obuhvaća čelnika te člana upravnog, upravljačkog i nadzornog tijela NOJN-a, člana stručnog povjerenstva za nabavu (ako je ono osnovao i djeluje), drugu osobu koja je uključena u provedbu ili koja može utjecati na odlučivanje naručitelja u postupku nabave, te osobe kod pružatelja usluga nabave koji djeluju u ime NOJN-a. [↑](#footnote-ref-4)
5. Predmet nabave određuje se na način da predstavlja tehničku, tehnološku, oblikovnu, funkcionalnu ili drugu cjelinu**.** Predmet nabave može biti podijeljen na grupe predmeta nabave. NOJN može podijeliti predmet nabave na grupe na temelju objektivnih kriterija, npr. prema vrsti, svojstvima, namjeni, mjestu ili vremenu ispunjenja, u kojem slučaju određuje predmet i veličinu pojedine grupe. [↑](#footnote-ref-5)
6. Uvjeti sposobnosti se mogu odnositi na sposobnost za obavljanje profesionalne djelatnosti, ekonomsku i financijsku sposobnost, tehničku i stručnu sposobnost. [↑](#footnote-ref-6)
7. Gospodarski subjekt je fizička ili pravna osoba ili zajednica tih osoba koji na tržištu nudi izvođenje radova i/ili posla, isporuku robe ili pružanje usluga. [↑](#footnote-ref-7)
8. Izjava se potpisuje prije provedbe svakog postupka nabave ako ju je potrebno ažurirati, u slučaju promijenjenih okolnosti. [↑](#footnote-ref-8)